**LĒMUMS**

Liepājā

|  |  |
| --- | --- |
| 2021.gada 14.oktobrī | Nr.402/12  (prot. Nr.12, 31.§) |

Par piemaksu noteikšanas kritērijiem

un piešķiršanas kārtību pašvaldības

policijas darbiniekiem

Lai nodrošinātu Ministru kabineta 2021.gada 9.oktobra rīkojumā Nr.720 “Par ārkārtējās situācijas izsludināšanu” (turpmāk - rīkojums Nr.720) pašvaldības policijas darbiniekiem noteiktās piemaksas par darbu paaugstināta riska un slodzes apstākļos saistībā ar Covid-19 infekcijas slimības uzliesmojumu un tās seku novēršanu, pamatojoties uz rīkojuma Nr.720 10.punktu un likuma “Par pašvaldībām” 21.panta pirmās daļas 27.punktu, Liepājas valstspilsētas pašvaldības dome **nolemj:**

1. Noteikt piemaksu Liepājas pilsētas pašvaldības iestādes “Liepājas pilsētas Pašvaldības policija” (turpmāk - pašvaldības policija) darbiniekiem un amatpersonām (turpmāk - nodarbinātie), ievērojot rīkojumā Nr.720 minēto apmēru, ņemot vērā šādus kritērijus:

1.1. nodarbinātie ir tiešā pierādāmā saskarē ar Covid-19 inficētām vai iespējami inficētām personām;

1.2. nodarbinātie ir tiešā pierādāmā saskarē ar Covid-19 riska personām, kurām nav apstiprināta slimība, bet ir jāievēro karantīna vai pašizolācija;

1.3. nodarbinātie veic darbu paaugstinātas intensitātes un apdraudējuma apstākļos vai īpašos apstākļos: piedaloties Covid-19 infekcijas izplatības un seku novēršanas jomā noteikto pasākumu veikšanā; ir saistīti ar proaktīvu rīcību Covid-19 pandēmijas ierobežošanā un izraisīto seku mazināšanā; piedaloties pasākumos, kas saistīti ar sabiedriskās kārtības nodrošināšanu un noteikto ierobežojumu kontroli; kā arī nodarbinātie, kuri neatrodas tiešā saskarē ar inficētām, iespējami inficētām vai riska grupas personām, bet turpina pildīt amata pienākumus klātienē saskarsmē ar iedzīvotājiem, pastāvot riskam atrasties epidemioloģiski nedrošā vidē.

2. Pašvaldības policijas priekšniekam noteikt piemaksu piešķiršanai nepieciešamā finansējuma izlietojumu atbilstoši faktiskajai nepieciešamībai, konkretizējot nodarbinātos, kuriem nosakāma piemaksa, amata pienākumus, par kuriem piešķirama piemaksa, un piemaksas aprēķināšanas kārtību.

3. Nosakot lēmuma 2.punktā minētās piemaksas un to aprēķināšanas kārtību, ciktāl to neregulē rīkojums Nr.720, pēc iespējas ņemt vērā Valsts kontroles 2020.gada 23.septembra starpziņojumā “Iekšlietu nozares amatpersonām, kuras bijušas tieši iesaistītas Covid-19 izplatības ierobežošanā, piemaksām papildus piešķirtā finansējuma izlietojums” minētos ieteikumus piemaksu taisnīgai aprēķināšanai atbilstoši faktiski ieguldītajam darbam.

4. Paredzēt, ka sākotnēji pašvaldības policijas darbiniekiem noteiktās piemaksas par darbu paaugstināta riska un slodzes apstākļos saistībā ar Covid-19 infekcijas slimības uzliesmojumu un tās seku novēršanu tiek segtas no Liepājas valstspilsētas pašvaldības budžeta rezerves fonda līdzekļiem.

5. Pašvaldības policijai iesniegt pārskatus par finansējuma faktisko izlietojumu pēc pašvaldības amatpersonu pieprasījuma.

6. Liepājas valstspilsētas pašvaldības izpilddirektoram kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Pašvaldības policijai, Finanšu pārvaldei, Izpilddirektora birojam | |